Rijeka, 9. listopada 2019.

**OBJAVA ZA MEDIJE**

**Projekt Piratska skrb potiče građane na sudjelovanje u društvenoj promjeni**

Drugi susret čitalačke grupe u okviru istraživačkog projekta *Piratska skrb* u OKC-u Palach

**U Omladinskom kulturnom centru Palach, danas, 9. listopada u 19 sati, održat će se drugi susret čitalačke grupe u okviru programa Piratska skrb, koji je sastavni dio programskog pravca [Dopolavoro](http://drugo-more.hr/dopolavoro/) projekta**[**Rijeka 2020 – Europska prijestolnica kulture**](https://rijeka2020.eu)**.** Piratska skrb je istraživački projekt kojim će se, kroz izložbeni program u 2020. godini i niz popratnih razgovora, predstaviti sve prisutniji oblici ispreplitanja „skrbi“ i „piratstva“, čime se na nove i zanimljive načine nastoje nadvladati neki od najvažnijih izazova naše epohe. Projekt se bavi danas često kriminaliziranim praksama skrbi, brige ljudi jednih za druge, te piratstva kao čina skrbništva u digitalnoj sferi.

Na večerašnjem, drugom susretu čitalačke grupe, čitat će se i raspravljati o **eseju "The Soul of Man under Socialism" Oscara Wildea** koji se u cjelosti može pročitati na poveznici <https://pirate.care/blog/2019/10/04/02-in-praise-of-disobedience/>. Sudionici će prolaziti kroz odabrani tekst i razgovarati o tehnologijama potpomognutim praksama skrbi, brige, njege i održavanja koje se javljaju kao odgovor na kriminalizaciju solidarnosti i politiku rezova u socijalnim sustavima. Čitalačka grupa će biti siguran prostor gdje sudionici mogu otvoreno i bez straha postavljati pitanja i razmatrati ideje, a nije potrebno predznanje o temi. Sudionici su pozvani esej pročitati unaprijed, ali to nije uvjet za sudjelovanje jer će se pojedini važni odlomci zajedno čitati na susretu.

**O projektu Piratska skrb**

Živimo u vremenu u kojem se skrb, kao politička i kolektivna mogućnost društva, sve intenzivnije kriminalizira, a internet je bojno polje ponovnog prisvajanja sredstava za društvenu promjenu. Primjere skrbi nalazimo primjerice u kriminalizaciji spasilačkih misija migranata diljem Sredozemnog mora, kada se zatvorskim kaznama kažnjavaju humanitarni radnici koji pomažu njihov ilegalni ulaz u Europu istovremeno im spašavajući život. Primjer piratstva povezanog uz skrb pronalazimo u primjerice pojavi piratskih online knjižnica.

Voditelji projekta Piratska skrb su **Valeria Graziano**, **Tomislav Medak** i **Marcell Mars** sa Sveučilišta Coventry, koji „piratskom skrbi“ nazivaju sve oblike neposluha i solidarnosti koji sežu od pomoći izbjeglicama i migrantima, zdravlja, reproduktivnih prava, zdravlja trans osoba, samoorganiziranja brige o djeci i starijima, borbi za pravo na stanovanje, borbe protiv policijskog nasilja i rasizma, blokiranja ekološki štetnih projekata, do piratstva u području dostupnosti znanja i kulture.

Unaprijed zahvaljujem na objavi i srdačno vas pozdravljam.

**Kontakt za medije:** Koordinatorica odnosa s javnošću – Nela Simić, [nela.simic@rijeka2020.eu](mailto:nela.simic@rijeka2020.eu), M. 092 188 4118